<classify> JUMLA ya miradi 39 yenye thamani ya Sh bilioni 16.09 iliyotekelezwa katika halmashauri nane za mkoa wa Tabora inatarajiwa kuzinduliwa na mbio za Mwenge wa Uhuru unaowasili mkoani humo leo.Hayo yalisemwa jana na mkuu wa mkoa huo, Agrey Mwanri, wakati akizungumza na waandishi wa habari juu ya ujio wa Mwenge huo.Alisema miradi itakayozinduliwa ni sehemu tu ya miradi mbalimbali ya maendeleo iliyotekelezwa na inayoendelea kutekelezwa katika halmashauri zote nane za mkoa huo.Mwanri alisema Mwenge ukiwa mkoani humo utakimbizwa katika halmashauri zote na utaweka mawe ya msingi na kuzindua miradi mbalimbali ya maendeleo.Mbio za Mwenge zitaambatana na maonesho ya shughuli mbalimbali za uzalishaji mali, bidhaa za vikundi vya vijana, akinamama na watu wenye ulemavu ambao ni wajasiriamali katika kila halmashauri, alisema.Alisema pia kutakuwa na maonesho ya shughuli za sekta ya afya, maji na mikesha itakayohusisha shughuli za upimaji virusi vya ukimwi VVU, malaria na magonjwa mengineyo, hivyo akawataka wananchi wajitokeze kwa wingi.Mkuu huyo wa mkoa alisema Mwenge wa Uhuru utapokelewa leo asubuhi wilayani Igunga ukitokea mkoa wa Singida na utapitia miradi mbalimbali kabla ya kukabidhiwa kwa halmashauri ya Nzega Mji kesho.Alisema keshokutwa utaingia Nzega DC, Agosti 29 Uyui DC, Agosti 30 Kaliua DC, Agosti 31 Urambo DC, Septemba Mosi, Tabora manispaa na Septemba 2 utakuwa, Sikonge ambapo kesho yake utakabidhiwa kwa mkuu wa mkoa wa Mbeya.Alitaja kauli mbiu ya mbio hizo kuwa ni Maji ni haki ya kila mtu, tutunze vyanzo vyake na tukumbuke kushiriki uchaguzi wa serikali za mitaa, huku kukiwa na kaliu mbiu nyingine ndogo zinazohusu ukimwi, malaria, rushwa na dawa za kulevya.  <topic>: kitaifa 